Zagreb, 18. ožujak 2016.

Povjerenstvo za odlučivanje o sukobu interesa (u daljnjem tekstu: Povjerenstvo) na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Damira Jelića, gradonačelnika Grada Karlovca,** na 132. sjednici, održanoj dana 18. ožujka 2016.g., daje sljedeće

**MIŠLJENJE**

1. **Stupanje u poslovne odnose trgovačkog društva EUROTRADE d.o.o., u kojem udio u vlasništvu (temeljnom kapitalu) ima dužnosnica Marina Kolaković, zamjenica gradonačelnika Grada Karlovca, s ustanovama čiji je osnivač Grad Karlovac, samo po sebi ne predstavlja povredu odredbi ZSSI-a.**
2. **Postojanje eventualnih povreda odredbi ZSSI-a koje proizlaze iz sudjelovanja dužnosnice Marine Kolaković u Povjerenstvu Grada Karlovca koje je odobravalo subvencije kamata trgovačkim društvima, a koje je između ostalog odobrilo i subvenciju trgovačkom društvu EUROTRADE d.o.o., Povjerenstvo će utvrđivati u Zakonom propisanom postupku u predmetu broj: P-100/16.**

Obrazloženje

Zahtjev za davanjem mišljenja Povjerenstva podnio je dužnosnik Damir Jelić, gradonačelnik Grada Karlovca. U knjigama ulazne pošte zahtjev je zaprimljen pod poslovnim brojem: 711-U-2031-M-86/16-01-2, dana 14. ožujka 2016.g., povodom kojeg se vodi predmet broj M-86/16. Člankom 3. stavkom 1. podstavkom 43. ZSSI-a, propisano je da su gradonačelnici, općinski načelnici i njihovi zamjenici dužnosnici u smislu navedenog Zakona. Člankom 6. stavkom 1. i stavkom 2. ZSSI-a propisano je da su dužnosnici, u slučaju dvojbe je li neko ponašanje u skladu s načelima javnih dužnosti, dužni zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu dužnosnik navodi kako je njegova zamjenica, Marina Kolaković, sukladno ZSSI-u prenijela svoja upravljačka prava na temelju udjela u vlasništvu (temeljnom kapitalu) trgovačkog društva EUROTRADE d.o.o. na treću osobu, što je i navela u Izvješću o imovinskom stanju dužnosnika od 21. lipnja 2013.g. i 16. svibnja 2014.g. Grad Karlovac je, sukladno odredbama Zakona o javnoj nabavi, objavio na internetskim stranicama da s navedenim trgovačkim društvom ne smije sklapati ugovore o javnoj nabavi.

Dužnosnik navodi da je trgovačko društvo EUROTRADE d.o.o., na temelju ugovora stupalo u poslovne odnose s pojedinim ustanovama čiji je osnivač Grad Karlovac kao i da Grad Karlovac ima zaključene ugovore s poslovnim bankama o subvenciji kamata te da je na temelju zahtjeva poslovne banke Povjerenstvo Grada Karlovca od 5 članova, u kojem je dužnosnica Marina Kolaković bila predsjednica, odobrilo subvenciju kamata trgovačkom društvu EUROTRADE d.o.o. Dužnosnik od Povjerenstva traži mišljenje predstavljaju li navedene okolnosti sukob interesa dužnosnice Marine Kolaković, zamjenice gradonačelnika Grada Karlovca.

Uvidom u podatke sudskog registra Trgovačkog suda u Zagrebu, stalne službe u Karlovcu, utvrđeno je da je pod matičnim brojem subjekta: 020015225, oib: 86583592169 upisano trgovačko društvo EUROTRADE d.o.o. iz Karlovca, Obala Ivana Trnskog 19. Među osnivačima/članovima društva upisana je i Melita Kolaković.

Na zahtjev Povjerenstva, trgovačko društvo EUROTRADE d.o.o. je dana 7. svibnja 2014.g. dostavilo očitovanje u kojem se navodi kako je Marina Kolaković suvlasnica u 25% udjela u društvu. Povodom stupanja na javnu dužnost, dužnosnica je prenijela upravljačka prava koja proizlaze iz udjela u vlasništvu (temeljnom kapitalu) trgovačkog društva. U očitovanju se nadalje navodi da je trgovačko društvo EUROTRADE d.o.o., stupalo na temelju javnih natječaja u poslovne odnose snabdjevanjem pretežito voćem i povrćem sa slijedećim subjektima u vlasništvu jedinica lokalne, odnosno područne (regionalne) samouprave: Centar za odgoj i obrazovanje djece i mladeži Karlovac, Osnovna škola Grabnik, Dječji vrtić Karlovac, Dom za djecu V. Nazor iz Karlovca, Centar za rehabilitaciju Ozalj, Specijalna bolnica za produženo liječenje Duga Resa, Dječji vrtić Zvončić iz Ozlja, Srednja škola – dom učenika Duga Resa i Dječje jaslice i vrtić Duga Resa.

Uvidom u Registar dužnosnika utvrđeno je kako dužnosnica Marina Kolaković od 5. lipnja 2013.g. obnaša dužnost zamjenice gradonačelnika Grada Karlovca u mandatu 2013. – 2017.

Člankom 16. stavkom 1. ZSSI-a propisano je da je dužnosnik koji ima 0,5% i više dionica, odnosno udjela u vlasništvu (kapitalu trgovačkog društva) za vrijeme obnašanja javne dužnosti dužan prenijeti svoja upravljačka prava na temelju udjela u kapitalu društva na drugu osobu, osim na povezane osobe ili posebno tijelo. Ta osoba, odnosno posebno tijelo (povjerenik) djelovat će glede ostvarivanja članskih prava i udjela u društvu u svoje ime, a za račun dužnosnika.

Dužnosnica je uz Izvješće o imovinskom stanju dužnosnika podneseno povodom stupanja na dužnost zamjenice gradonačelnika Grada Karlovca u mandatu 2009. – 2013. dostavila i Ugovor o prijenosu upravljačkih prava od 21. svibnja 2009.g., kojim je upravljačka prava na temelju udjela u vlasništvu (temeljnom kapitalu) trgovačkog društva EUROTRADE d.o.o. prenijela na Stjepana Vrbanića iz Karlovca.

Člankom 17. stavkom 1. ZSSI-a propisano je da poslovni subjekt u kojem dužnosnik ima 0,5% ili više udjela u vlasništvu (kapitalu trgovačkog društva) ne može stupiti u poslovni odnos s tijelom javne vlasti u kojem dužnosnik obnaša dužnost niti smije biti član zajednice ponuditelja ili podisporučitelj u tom poslovnom odnosu.

Člankom 16. stavkom 3. ZSSI-a propisano je da ako trgovačko društvo u kojem dužnosnik ima 0,5% ili više udjela u vlasništvu (kapitalu trgovačkog društva) putem javnog natječaja ili na drugi način stupa u poslovni odnos s državnim tijelima ili s jedinicama lokalne, odnosno područne (regionalne) samouprave ili s trgovačkim društvima u kojima Republika Hrvatska ili jedinica lokalne, odnosno područne (regionalne) samouprave ima upravljački udio, o takvom je poslovnom događaju dužno obavijestiti Povjerenstvo.

S obzirom da odredbama ZSSI-a nisu propisane zabrane ili ograničenja stupanja trgovačkog društva u kojem dužnosnik ima više od 0,5% udjela u vlasništvu, u poslovne odnose s ustanovama kojima je osnivač jedinica lokalne, odnosno područne (regionalne) samouprave. Stoga stupanje trgovačkog društva EUROTRADE d.o.o. u poslovne odnose sa ustanovama čiji je osnivač Grad Karlovac samo po sebi ne predstavlja povredu odredbi ZSSI-a, niti je povodom ovih poslovnih odnosa postojala obveza obavještavanja Povjerenstva.

Povjerenstvo ukazuje da je ovo mišljenje dano načelno te tumači da se ovisno o okolnostima svakog konkretnog slučaja može preispitivati i da li je povodom stupanja trgovačkog društva u kojem dužnosnik ima više od 0,5 % udjela u vlasništvu (temeljnom kapitalu) s ustanovama čiji je osnivač tijelo u kojem dužnosnik obnaša dužnost, došlo do počinjenja nekog od zabranjenih djelovanja dužnosnika propisanih člankom 7. ZSSI-a, primjerice, ukoliko bi u konkretnom slučaju postojale okolnosti iz kojih bi proizlazilo da je dužnosnik koristio obnašanje dužnosti radi ostvarivanja privatnih interesa odnosno radi ostvarivanja probitaka trgovačkog društva u kojem ima udjele u vlasništvu. S obzirom da iz podataka navedenih u podnesenom zahtjevu Povjerenstvo nije steklo takva saznanja, dalo je načelno mišljenje na temelju obveza koje proizlaze iz odredbi članka 16. i članka 17. ZSSI-a.

U odnosu na moguće povrede odredbi ZSSI-a koje proizlaze iz sudjelovanja dužnosnice Marine Kolaković u Povjerenstvu Grada Karlovca koje je odobravalo subvencije kamata trgovačkim društvima te iz odobravanja subvencije trgovačkom društvu EUROTRADE d.o.o., Povjerenstvo je dana 9. ožujka 2016.g. zaprimilo neanonimnu prijavu mogućeg sukoba interesa podnesenu protiv navedene dužnosnice, povodom koje se vodi predmet broj P-100/16.

U prijavi se navode okolnosti koje su u ovom dijelu istovjetne zahtjevu dužnosnika Damira Jelića za davanjem mišljenja stoga će se spojiti navedeni predmeti te će se o eventualnim povredama ZSSI-a koje proizlaze iz sudjelovanja dužnosnice u Povjerenstvu Grada Karlovca i dodjeli subvencije trgovačkom društvu EUROTREADE d.o.o., donijeti odluka u predmetu broj P-100/16.

Slijedom navedenoga, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

Dalija Orešković, dipl. iur.

Dostaviti:

1. Dužnosnik Damir Jelić, Grad Karlovac
2. Podnositelj prijave u predmetu P-100/16
3. Objava na internetskoj stranici Povjerenstva
4. Pismohrana